РЕГЛАМЕНТ (ЕО) № 114/2009 НА КОМИСИЯТА
от 6 февруари 2009 година
за определяне на преходни мерки за прилагане на Регламент (ЕО) № 479/2008 на Съвета по отношение на позоваванията на вина със защитено наименование за произход и със защитено географско указание
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 479/2008 на Съвета от 29 април 2008 г. относно общата организация на пазара на вино, за изменение на регламенти (ЕО) № 1493/1999, (ЕО) № 1782/2003, (ЕО) № 1290/2005 и (ЕО) № 3/2008 и за отмяна на регламенти (ЕИО) № 2392/86 и (ЕО) № 1493/1999 (1), и по-специално член 126, буква а) от него,
като има предвид, че:
(1)
В член 34 от Регламент (ЕО) № 479/2008 сe определят, считано от 1 август 2009 г., категориите вина със защитено наименование за произход и вина със защитено географско указание.
(2)
Съгласно член 10, параграф 2 от Регламент (ЕО) № 479/2008 подпомаганите в рамките на посочения член мерки за информиране или популяризиране се отнасят до вината със защитено наименование за произход или географско указание или до вината с означение на винения сорт лоза.
(3)
В член 65, параграф 1, буква в), подточки vi) и xiii) от Регламент (ЕО) № 479/2008 се предвижда признаване на междубраншови организации, които предоставят информация за специфични характеристики на виното със защитено наименование за произход или защитено географско указание и използват, защитават и популяризират етикетите за качество и защитените наименования за произход и географски указания.
(4)
В съответствие с член 92, параграф 5, буква б), подточка i) от Регламент (ЕО) № 479/2008 държавите-членки могат да решат, че правата на презасаждане могат да се прехвърлят изцяло или частично на друго стопанство в същата държава-членка, в случай че площи от това друго стопанство са предназначени за производство на вина със защитено наименование за произход или защитено географско указание.
(5)
В приложение IV, точки 1 и 3 от Регламент (ЕО) № 479/2008 се дава определение съответно на вино и ликьорно вино. В тези определения се съдържат специфични разпоредби, отнасящи се до вината със защитено наименование за произход и вината с географско указание.
(6)
В приложение IV, точка 7 от Регламент (ЕО) № 479/2008 се дава определение на пенливо газирано вино. Посоченото определение се отнася до вина без защитено наименование за произход или географско указание.
(7)
В съответствие с член 129, параграф 2, буква д) от Регламент (ЕО) № 479/2008 определенията на вината със защитено наименование за произход или географско указание не се прилагат преди 1 август 2009 г. В рамките на предишния режим, определен с Регламент (ЕО) № 1493/1999 на Съвета (2), съответстващите категории са качествени вина, произведени в определен район, и вина с географско указание.
(8)
За да могат държавите-членки да приложат от 1 август 2008 г. член 10, параграф 2, член 65, параграф 1, буква в), подточки vi) и xiii), член 92, параграф 5, буква б), подточка i) и приложение IV, точки 1, 3 и 7 от Регламент (ЕО) № 479/2008, е целесъобразно да се приемат преходни мерки по отношение на определението на вината със защитено наименование за произход и на вината със защитено географско указание. Тъй като посочените членове са приложими от 1 август 2008 г., настоящият регламент следва да се прилага от същата дата.
(9)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
За целите на прилагането на член 10, параграф 2, член 65, параграф 1, буква в), подточки vi) и xiii), член 92, параграф 5, буква б), подточка i) и приложение IV, точки 1, 3 и 7 от Регламент (ЕО) № 479/2008 от 1 август 2008 г. до 31 юли 2009 г. позоваванията на вина със защитено наименование за произход и на вина със защитено географско указание се считат за позовавания съответно на качествени вина, произведени в определен район, и на вина с географско указание.
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 август 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 февруари 2009 година.